คลังทำใจงบลงทุน เบิกจ่ายต่ำเป้า18%
คลังทำใจเบิกจ่ายงบลงทุนปี 2559 หลุดเป้า สั่งเร่งเครื่องเบิกจ่าย กระตุ้นภาคเอกชนท้ายปีเต็มสูบ
16 ก.ย. 2559

คลังทำใจเบิกจ่ายงบลงทุนปี 2559 หลุดเป้า สั่งเร่งเครื่องเบิกจ่าย กระตุ้นภาคเอกชนท้ายปีเต็มสูบ
แหล่งข่าวกระทรวงการคลัง เปิดเผยว่า การเบิกจ่ายงบประมาณ 2559 วงเงิน 2.72 ล้านล้านบาท พบว่า ช่วง 11 เดือนของปีงบประมาณ เบิกจ่ายได้ 2.36 ล้านล้านบาท หรือ 86.92% ต่ำกว่าเป้าหมายเล็กน้อย 0.15% แบ่งเป็นงบประจำเบิกจ่ายได้ 2.04 ล้านล้านบาท หรือ 94.09% ของวงเงิน 2.17 ล้านล้านบาท สูงกว่าเป้า 4.55%
ด้านการเบิกจ่ายงบลงทุน เบิกจ่ายได้ 3.17 แสนล้านบาท หรือ 58.29% ของวงเงิน 5.44 แสนล้านบาท ต่ำกว่าเป้าที่ตั้งไว้ถึง 18.90% แต่การทำสัญญาก่อหนี้ผูกพันงบลงทุนทำได้แล้ว 4.02 แสนล้านบาท หรือ 88.04% ถือว่าน่าพอใจ เพราะที่ผ่านมารัฐบาลได้ให้ความสำคัญการเบิกจ่ายงบลงทุนอย่างใกล้ชิด
นอกจากนี้ การโอนงบลงทุนปี 2559 เพื่อใช้ในโครงการยกระดับโครงสร้างพื้นฐานโทรคมนาคม 1.5 หมื่นล้านบาท ปรากฏว่ายังไม่สามารถเบิกจ่ายได้เลย และโครงการเพื่อสร้างความเข้มแข็งและความก้าวหน้าของประเทศ วงเงิน 3.26 หมื่นล้านบาท เบิกจ่ายได้ 3,380 ล้านบาท หรือราว 10%
แหล่งข่าวเปิดเผยว่า การเบิกจ่ายงบลงทุนปีงบประมาณแม้จะต่ำกว่าเป้าที่ตั้งไว้ แต่หากพิจารณาเม็ดเงินที่เข้าสู่ระบบเศรษฐกิจถือว่ามากกว่าปีงบประมาณที่ผ่านมา โดยขณะนี้เบิกจ่ายงบลงทุนได้ 3.17 แสนล้านบาท เทียบกับปีงบประมาณ 2558 เบิกจ่ายได้ 2.63 แสนล้านบาท และปีงบประมาณ 2557 เบิกจ่ายได้ 2.45 แสนล้านบาท